- రోజుకు 10వేల ఫోన్‌కాల్స్‌
- పరిష్కార మార్గాలందిస్తున్నాం :
జీఎస్టీఎన్‌ చైర్మెన్‌ వెల్లడి
న్యూఢిల్లీ/హైదరాబాద్‌ : కేంద్ర ప్రభుత్వం ఎంతో ప్రతిష్టాత్మకంగా తీసుకొచ్చిన వస్తు సేవల పన్ను 'జీఎస్టీ)పై వ్యాపార వర్గాల్లో భారీ అనుమానాలు, సందేహాలు నెలకొన్నాయి. కొత్తగా అమల్లోకి తెచ్చిన ఈ పన్ను విధానంపై ట్రేడర్లకు, పన్ను చెల్లింపుదారులకు వచ్చే సందేహాలను నివతి చేయడానికి ఏర్పాటు చేసిన హెల్ప్‌లైన్‌ నెంబర్లకు కొన్ని వేలల్లో ఫోన్‌కాల్స్‌ వస్తోన్నాయి. జీఎస్టీ అమల్లోకి వచ్చి ఐదు రోజులు అవుతోన్న ఈ నెంబర్లకు రోజుకు సగటున 10వేల కాల్స్‌ వస్తున్నాయని జీఎస్టీ నెట్‌వర్క్‌ చైర్మెన్‌ నవీన్‌ కుమార్‌ తెలిపారు. ట్రేడర్లు, పన్ను చెల్లింపుదారులు ఈ కాల్స్‌ చేస్తున్నట్టు తెలిపారు. జీఎస్టీపై వ్యాపారుల్లో ఇంకా కాస్త గందరగోళం నెలకొందని, దాని గురించి పూర్తిగా తెలుసుకునేందుకు తమను ఆశ్రయి స్తున్నారని తెలిపారు. నోయిడా నుంచి ఆపరేట్‌ చేస్తున్న ఈ కాల్‌సెంటర్‌లో 400 మంది ప్రతినిధుల బందం పన్ను చెల్లింపుదారుల సందేహాలకు సమాధానాలు ఇస్తుందన్నారు. రెండు కొత్త సర్వీసుల కోసం జీఎస్టీఎన్‌ రిజిస్ట్రేషన్లను కూడా ప్రారంభిం చిందని చెప్పారు. దేశమంతా ఒకే పన్ను నినాధంతో జులై 1 నుంచి జీఎస్టీని అమల్లోకి తీసుకొచ్చిన విషయం తెలిసిందే. జీఎస్టీ అమల్లోకి వచ్చి ఐదురోజులు గడిచినా, ప్రజల్లో ఇంకా స్పష్టత రావడం లేదు. ఏ వస్తువుపై పన్ను తగ్గింది, ఏ వస్తువుపై పెరిగిందో తెలుసుకోలేక తీవ్ర అయో మయంలో ఉన్నారు. దీంతో హెల్ప్‌లైన్‌ సెంటర్లు, సహాయక కేంద్రాలను ఆశ్రయిస్తున్నారు. జీఎస్టీ విధానంలోకి మారే క్రమంలో ఏర్పడ గందరగోళాలను తొలగించేందుకు తాము వారికి సహకరిస్తున్నట్టు నవీన్‌ కుమార్‌ పేర్కొన్నారు.
ఆ హెల్ప్‌లైన్‌ సెంటర్లు...
ప్రముఖ ఐటీ కంపెనీలు ఇన్ఫోసిస్‌, టెక్‌ మహీంద్రాలతో కలిసి జీఎస్టీఎన్‌ నెట్‌వర్క్‌ రెండు కాల్‌ సెంటర్లను ఏర్పాటు చేసింది. ఇందులో పన్ను చెల్లింపుదారులకు హెల్ప్‌లైన్‌ నెంబర్‌ 0120-4888999 అందుబాటులోకి తేగా, పన్ను అధికారులకు 0124-4479900 నెంబర్‌ను ఏర్పాటు చేసింది.
అవగాహన అంతంతే..! వే2 ఆన్‌లైన్‌ నివేదిక
జీఎస్టీపై అతి తక్కువ మందికే అవగాహన ఉందని హైదరాబాద్‌ కేంద్రంగా పని చేస్తోన్న వే2 ఆన్‌లైన్‌ సర్వేలో వెల్లడయ్యింది. జూన్‌ 26 నుంచి 30 మధ్య దేశ వ్యాప్తంగా ఈ సంస్థ 3.6 లక్షల మందిపై చేసిన అధ్యయనంలో 55 శాతం మంది తమకు జీఎస్టీపై అవగాహన లేదని తెలిపారు. కాగా 45 శాతం మంది మాత్రం తమకు అవగాహన ఉందన్నారు. తెలుగు రాష్ట్రాల్లో మాత్రం 64 శాతం మంది తమకు జీఎస్టీపై అవగాహన ఉన్నట్టు పేర్కొన్నారు. చాలా మంది పన్నుల వ్యవస్థలో ఈ మార్పును స్వాగతించడం లేదు. తెలంగాణ, ఆంధ్రప్రదేశ్‌ రాష్ట్రాల్లో కేవలం 42 శాతం మంది మాత్రమే జీఎస్‌టీ వల్ల ప్రయోజనం చేకూరు తుందన్న అభిప్రాయపడ్డారు. మిగిలిన 58 శాతం మంది ప్రయోజనం ఉండదన్నారు. తమిళనాడు రాష్ట్రంలో ఏకంగా 76 శాతం మందికి, పశ్చిమ బెంగాల్‌లో 68 శాతం మంది తమకు అవగాహన లేదని పేర్కొన్నారు.
జీఎస్టీ అమలు పైన ఎన్నో అవంతరాలు ఉన్నట్టు గమనించామని వే2ఆన్‌లైన్‌ సీఈవో రాజు వనపాలా పేర్కొన్నారు. 80 శాతం మంది ప్రజలకు జీఎస్టీ అమలు దాని విధానంపైన ఎటువంటి అవగాహన లేదన్నారు. జీఎస్టీ వల్ల ధరలు పెరుగుతాయి అనే భావన ఉందన్నారు. జీఎస్టీపై సాధారణ ప్రజానికానికి ఎన్నో అనుమానాలు ఉన్నాయని తెలిపారు.
మీ స్నేహితులకు రికమెండ్ చెయ్యండి